【J臣研究所】嘉應喝彩計數贏得
2024年04月30日 21:30
東網電視
更多新聞短片
大賽日曲終人散,賽果也屬預期中,「浪漫勇士」應該可以壓倒性姿態取下今季馬王寶座,「加州星球」熱倒不意外,其實賽果僅反映香港缺乏頂級短途馬,睇睇嚟緊澳洲或香港會否放寛隔離政策令多些短途馬來港參戰。至於「金鎗六十」,筆者早喺兩星期前講過跑到第4名已收貨,睇現場馬迷歡呼聲,相信大家滿意其表現之餘亦冇盲目投注,不過,又傳出幕後會再考慮馬匹退役問題,其實論今場表現,「金鎗六十」的確仍有爭勝鬥心及實力,跑多一兩場亦無不可,不過既然跑多一兩場,倒不如將就一下退役地點,如果揀選北海道,不如跑場安田紀念再到10月跑多場告別戰留守日本;如果想去澳洲Living Legends,則不如今季先休息留到10月春季嘉年華,跑完就原地退役,咁樣隻馬相對上會舒服好多。
先睇第7場,馬膽一定追多次「嘉應喝彩」,上次四班時已大力品題,最後僅負於突然現真身嘅「加州德至」獲亞軍,留意兩駒雙雙彈甩後面馬4馬位有多,而且「嘉應喝彩」開出時間比起同晚跑三班同程且今場正面交鋒嘅「無限美麗」更快,「嘉應喝彩」升三班僅負116磅甚輕,計數會贏「無限美麗」,若然賠率較佳更加值捧。
配腳選擇「合夥奔馳」,馬匹兩連勝夠勇,呂健威馬房爭逐冠軍中,搏殺不會保留。「寰宇豐采」勝在前速夠快,檔劣也會跑近。「快搏」試長試短不果,減啲分今次返首本路程谷草1200米,一定要睇實。